റസ്റ്റോറന്റ് സന്ദര്ശനത്തിനിടെ ഫ്രഞ്ച് പ്രസിഡന്റിന് നേരെ മുട്ടയേറ്, വീഡിയോ വൈറല് ലിയോണ്: 28.09.2021 റസ്റ്റോറന്റ് സന്ദര്ശനത്തിനിടെ ഫ്രഞ്ച് പ്രസിഡന്റ് ഇമ്മാനുവല് മക്രോണിന് നേരെ മുട്ടയെറിഞ്ഞു. ഉടന്തന്നെ മുട്ടയെറിഞ്ഞ യുവാവിനെ പൊലീസ് കീഴടക്കി. തുടര്ന്ന് പ്രസിഡന്റിനെ മറ്റൊരു മുറിയിലേക്ക് മാറ്റി. ലിയോണില് നടന്ന അന്താരാഷ്ട്ര കേറ്ററിങ് ആന്ഡ് ഹോടെല് ട്രെയ്ഡ് ഫെയറിനിടെയാണ് സംഭവം. മുട്ട അദ്ദേഹത്തിന്റെ ചുമലില് തട്ടിയെങ്കിലും പൊട്ടിയില്ല. സംഭവത്തിന്റെ വീഡിയോ സോഷ്യല് മീഡിയയില് വൈറലായി. ഇയാളുമായി സംസാരിക്കാന് ശ്രമിക്കുമെന്ന് മക്രോണ് പിന്നീട് പറഞ്ഞു. അയാള്ക്ക് എന്നോട് എന്തെങ്കിലും പറയാനുണ്ടെങ്കില് എന്റെ അടുത്തേക്ക് വരട്ടെ. പരിപാടി അവസാനിച്ചതിന് ശേഷം ഞാന് അയാളെ നേരില് കാണുംമക്രോണ് പറഞ്ഞു. ക്രെഡിറ്റ് കാര്ഡ് ഉപയോഗിച്ച് റസ്റ്റോറന്റില് ടിപ് നല്കുന്നതിനെ നികുതിയില് നിന്നൊഴിവാക്കുമെന്ന് മക്രോണ് അറിയിച്ചതിന് പിന്നാലെയാണ് മുട്ടയേറ്. 2017ല് പ്രസിഡന്റ് തെരഞ്ഞെടുപ്പ് പ്രചാരണത്തിനിടെയും മക്രോണിന് നേരെ മുട്ടയേറുണ്ടായിരുന്നു. കഴിഞ്ഞ ജൂണില് വാലെന്സില്വച്ച് നടന്ന പരിപാടിക്കിടെ അദ്ദേഹത്തെ മുഖത്തടിക്കാനുള്ള ശ്രമവുമുണ്ടായി. സംഭവത്തില് പ്രതിയായ 28കാരന് കോടതി നാല് മാസത്തെ തടവ് ശിക്ഷ വിധിച്ചു. അതേസമയം നേരത്തെയും ഫ്രഞ്ച് പ്രസിഡന്റുമാര്ക്കെതിരെ ഇത്തരം സംഭവങ്ങള് ഉണ്ടായിട്ടുണ്ട്.